Dan me se canocoꞌ Simón Pedró do̱ꞌ,
ꞌó síí tucuꞌyón snana̱ Jesús do̱ꞌ,
rej xco̱ Jesús a.
Ne̱ ꞌó soꞌ me se si̱j neꞌen xrej ata̱ suun noco̱o doj man me soꞌ,
ne̱ catúj soꞌ ga̱ Jesús taꞌyaa chingá nu̱u̱ tucuá xrej ata̱ suun noco̱o doj a.
Ne̱ Pedró me se quináj soꞌ xeꞌ rej nichru̱nꞌ taꞌyaa a.
Cheꞌé dan curiha̱nj ꞌó síí tucuꞌyón snana̱ Jesús yoꞌ,
ne̱ caꞌmii soꞌ ga̱ chana̱ tumé taꞌyaa,
ne̱ catúj Pedró uún,
quiꞌyaj soꞌ a.
Dan me se xnáꞌanj chana̱ tumé taꞌyaa man Pedró,
cataj noꞌ a:
―Ne̱ nuveé so̱ꞌ me síí tucuꞌyón snana̱ síí nihánj naꞌ ―taj noꞌ,
xnáꞌanj noꞌ man Pedró a.
Ne̱ cataj soꞌ a:
―Taj maꞌ ―taj Pedró a.
Ne̱ nicu̱nꞌ nij mozó do̱ꞌ,
nij tanuu do̱ꞌ,
rej nachráj nii yaꞌan a.
ꞌO̱ se acoj tihaꞌ rej ma̱n nij soꞌ,
ne̱ cunuu gu̱u̱n nij soꞌ yaꞌan a.
Ne̱ caꞌanj Pedró uún cunu̱u gu̱u̱n maꞌa̱n soꞌ yaꞌan a.
Dan me se síí cuꞌna̱j Anás síí cayáán xrej ata̱ suun noco̱o doj asi̱j rque̱ doj roꞌ,
xnáꞌanj soꞌ man Jesús cheꞌé nij síí tucuꞌyón snana̱ Jesús do̱ꞌ,
cheꞌé maꞌa̱n tucuáán tucuꞌyón Jesús man nij soꞌ do̱ꞌ a.
Ga̱a ne̱ cataj Jesús rihaan nij soꞌ a:
―ꞌU̱nj roꞌ,
caꞌmii ranga̱ꞌ rihaan cunuda̱nj nij yuvii̱ a.
Nu̱ꞌ güii tucuꞌyón ꞌu̱nj snana̱j rá veꞌ tucuꞌyón níꞌ stucua̱nj Moisés do̱ꞌ,
rej ya̱nj nuvií noco̱o do̱ꞌ,
ne̱ yoꞌ me rej nuu chre̱ꞌ ta̱ranꞌ nij yuvii̱ israelitá a.
Ne̱ taj va̱j nana̱ ne caꞌmi̱i̱ yuve̱ ꞌu̱nj maꞌ.
Me cheꞌé xnáꞌanj soj manj ga̱.
Xna̱ꞌanj soj man nij yuvii̱ cuno nana̱ caꞌmij á.
Veé nij soꞌ neꞌen ya̱ da̱j caꞌmii ꞌu̱nj na̱nj á ―taj Jesús rihaan síí cuꞌna̱j Anás yoꞌ a.
Quisíj caꞌmii Jesús da̱nj,
ga̱a ne̱ coxro ꞌo̱ tanuu tumé nuvií noco̱o nicu̱nꞌ rej yoꞌ xruu̱ Jesús,
ne̱ cataj soꞌ a:
―Me cheꞌé caꞌmii so̱ꞌ da̱nj rihaan xrej ata̱ suun noco̱o doj ―taj soꞌ,
guun yuva̱a̱ soꞌ man Jesús a.
Ga̱a ne̱ cataj Jesús rihaan soꞌ a:
―Sese caꞌmii chiꞌi̱i̱ ꞌu̱nj,
ne̱ cata̱j so̱ꞌ me nana̱ chiꞌi̱i̱ caꞌmij á.
Tza̱j ne̱ sese caꞌmii sa̱ꞌ ꞌu̱nj,
ne̱ me cheꞌé coxro so̱ꞌ xruú ꞌu̱nj ga̱ ―taj Jesús rihaan tanuu coxro xruu̱ soꞌ a.
Veé dan,
ga̱a ne̱ caꞌnéé síí cuꞌna̱j Anás man Jesús rihaan síí cuꞌna̱j Caifás síí cayáán xrej ata̱ suun noco̱o doj,
ne̱ veé ꞌo̱ da̱nj numi̱i soꞌ caꞌanj soꞌ a.
Dan me se nicu̱nꞌ Simón Pedró cunuu gu̱u̱n soꞌ yaꞌan a.
Ga̱a ne̱ cataj ꞌo̱ yuvii̱ rihaan soꞌ a:
―Né ꞌo̱ síí tucuꞌyón snana̱ soꞌ mé so̱ꞌ naꞌ ―taj yuvii̱,
xnáꞌanj yuvii̱ man soꞌ a.
Ne̱ cataj Pedró a:
―Taj maꞌ ―taj soꞌ a.
Ga̱a ne̱ xnáꞌanj ꞌo̱ se‑mo̱zó xrej ata̱ suun noco̱o doj man soꞌ,
ne̱ tuviꞌ síí güéj xréé quiꞌyaj Pedró me soꞌ,
ne̱ cataj soꞌ a:
―Né so̱ꞌ me síí va̱j ga̱ Jesús rque naa̱ chruun queneꞌenj naꞌ ―taj soꞌ,
xnáꞌanj soꞌ man Pedró a.
Ga̱a ne̱ cataj uún Pedró se vaa né tuvi̱ꞌ Jesús me soꞌ a.
Ne̱ nu̱ꞌ caꞌmii soꞌ da̱nj,
ga̱a ne̱ nu̱ꞌ caguáj taꞌloo a.